Yawda Ɔberɛfɛw 3, 2022 na UEFA Europa League ekuwekuw akansi no kɔr n’ewiei. Akansi no kɔr n’ewiei no, UEFA Mpanyimfo dze bɔtoo gua dɛ Dwowda ewiaber ber a abɔ duebien pɛpɛɛpɛr na wɔdze R16 nhyehyɛɛ pon no bɔto gua. Nokwar, UEFA Europa League mpanyimfo edzi hɔn bɔhyɛ do dze R16 nhyehyɛɛ pon no abɔto gua.
UEFA Europa League R16 no, wɔayɛ no dɛ, bɔɔlbɔkuw a osii akan wɔ UEFA Champions League mu a otumii tɔɔ do ebiasa wɔ no kuw mu no, ɔpan besi bi. Nna tserɛ, Barcelona, Juventus, Sporting CP, Ajax na dza wɔkeka ho a wotumii tɔɔ do ebiasa wɔ hɔn ekuwekuw ahorow no mu wɔ UEFA Champions League ekuwekuw akansi no mu no ka UEFA Europa League R16 nhyehyɛɛ pon yi ho. Bɔɔlbɔkuw ahorow a wɔka R16 nhyehyɛɛ pon yi ho nye dza wɔka do yi: Barcelona, Manchester United, Ajax Amsterdam, Sporting CP, Juventus, Union Berlin, Nantes, Bayern Leverkusen, Monaco, PSV,  AS Roma, Stade de Rennes, Shaktar Donetsk, Seville, RB Salzburg na FC Midtjylland
Nhyehyɛɛ pon no baa n’ewiei no, iyinom nye bɔɔlbɔkuw a wobehyia hɔnho:
1. Man United 🏴󠁧󠁢󠁥󠁮󠁧󠁿 na FC Barcelona 🇪🇸
2. Juventus 🇮🇹 na Nantes 🇫🇷
3. Sporting CP 🇵🇹 na FC Midtjylland 🇩🇰
4. Shaktar Donetsk 🇺🇦 na Rennes 🇫🇷
5. Ajax Amsterdam 🇳🇱 na Union Berlin🇩🇪
6. Bayern Leverkusen 🇩🇪 na Monaco🇫🇷
7. Sevilla 🇪🇸 na PSV 🇳🇱
8. RB Salzburg 🇦🇹 na AS Roma 🇮🇹
Akansi a bɔɔlbɔ adɔfo nyinara enyi bedzi ekyir papaapa nye Manchester United na Barcelona dze no na Seville na PSV dze no. Nkorɔfo enyi bɔkɔ Barcelona na Man United dze no ho ɔnam bɔɔlbɔfo ekukudam tse dɛ Cristiano Ronaldo, Robert Lewandowski, Dembele, Casemiro, De Gea na dza wɔkeka ho a wobehyia mu no ntsi. Seville na PSV dze no so bɛyɛ dɛw ɔnam Seville a ɔagye akansi no esi hɔn nan do mpɛn dodow (7) kyɛn obiara no. Hyɛ no nsew dɛ, hɔn a wodzii kan wɔ hɔn ekuwekuw akansi no mu no nnka ho. Hɔn dze, wɔkɔ hɔn enyim dadaw na mbom hɔn a wɔtɔɔ do ebien no na wobehyia hɔn a wɔtɔɔ do ebiasa wɔ UEFA Champions League ekuwekuw no mu no. Dɛm ntsi, bɔɔlbɔkuw binom tse dɛ Arsenal, Real Sociedad na dza wɔkeka ho no nnka nhyehyɛɛ pon yi ho.
Da pɔkyee a akansi ahorow yi bɔkɔ do no mmbae na mbom afe 2023 na ɔbɔkɔ do. Sɛ da no ba a, akannews.com dze bɔtɔ gua. Afe 2021-2022 dze no, Germany bɔɔlbɔkuw Frankfurt na wɔgyee kɔɔpoow no sii hɔn nan do. Woana na obotum agye afe yi dze no esi ne nan do? Kyerɛ w’adwen wɔ hɛn adwenkyerɛ adaka a ɔwɔ Facebook, Twitter na LinkedIn prama do no.
